Adele Sandrock

Adele Sandrock (født 19. august 1863 i  Rotterdam, død 30. august 1937 i Berlin) var en tysk skuespillerinne.

Begynnelse 
Adele Sandrock var den yngste datteren til den tyske kjøpmannen Eduard Othello Sandrock og den nederlandske skuespillerinnen Nans ten Hagen. Hun vokste opp i Rotterdam og Berlin med sine syv søsken.

I likhet med moren sin elsket Adele teatret. I 1878 debuterte hun ved Urania Theatre i en forstad til Berlin, i rollen som Selma i komedien Mutter und Sohn av Charlotte Birch-Pfeiffer. På et teater i Berlin ble hun kjent med skuespillergruppen «Meininger» og ble fascinert av deres spillestil. Med lånte penger reiste hun til Meiningen og prøvespilte for rollen som Luise i Friedrich Schillers Kabale und Liebe. Talentet hennes imponerte, og hun fikk en treårskontrakt.

Wien og Berlin 
Adele Sandrock fikk sitt gjennombrudd i 1889 i hovedrollen som Isabella i L’Affaire Clemenceau av Alexandre Dumas på Theater an der Wien. Hun viste tidlig sin styrke i moderne roller (eksempelvis i stykker av samtidsdramatikerne Henrik Ibsen og Arthur Schnitzler).

I perioden 1889–1895 opptrådte Adele Sandrock på Volkstheater i Wien. I 1893 ble hun kjent med dramatikeren Arthur Schnitzler. De to hadde et nært forhold, og var kjærester i to år.

I Wien ble Adele Sandrock en stjerne på scenen, og gjennom sitt turbulente privatliv og flere kontraktsbrudd forårsaket hun flere skandaler. Hun var en kort tid forlovet med forfatteren Alexander Roda Roda. I årene 1895–1898 var hun aktiv ved Hofburgtheater, hvor hennes eldre søster Wilhelmine også var skuespiller. Så dro hun på europaturné. Fra 1902 til 1905 opptrådte hun igjen ved Volkstheater i Wien, men klarte ikke å gjenta sine tidligere store suksesser.

I 1905 flyttet Adele Sandrock til Berlin, hvor hun spilte på Max Reinhardts Deutsches Theater frem til 1910. Karrieren hennes var på hell i denne perioden.

Filmstjerne 
Fra og med 1911 fikk Adele Sandrock roller i stumfilmer. I 1920 oppnådde hun igjen større suksess på scenen. Hun spilte hovedsakelig i komedier, for eksempel av Oscar Wilde. Fremfor alt spilte hun med stor patos den komiske eldre kvinnen, og hadde også hyppig rollen som den barske svigermor eller den tyranniske kjerringa.

Da lydfilmen slo igjennom fra 1930 ble det mulig for henne å leve ut sitt komiske talent fullt ut. Hun er blitt mer kjent for ettertiden gjennom disse filmene enn på grunn av sine teaterroller. Hennes særegne, hule stemme ga henne kallenavnet «generalen».

Død og ettermæle 
Adele Sandrock giftet seg aldri, og bodde de siste årene av sitt liv sammen med søsteren Wilhelmine i en stor leilighet i Berlin. Der døde hun 30. august 1937, som følge av skader hun fikk i en ulykke året før.

I tysktalende land er Adele Sandrock fortsatt et begrep blant film- og teaterentusiaster.

Filmografi (utvalg)
 1922 – Dr. Mabuse
 1922 – Lucrezia Borgia
 1927 – Nattkabareten
 1927 – Frøken Else
 1930 – Hennes majestet kjærligheten
 1931 – Kongressen danser
 1931 – Et desperat innfall
 1933 – Morgenrot
 1934 – Flyktningen fra Chicago
 1934 – En herre på galeien
 1935 – Skjenk meg ditt hjerte
 1935 – Amphitryon

Referanser

Eksterne lenker 
 

Personer fra Rotterdam
Tyske skuespillere